ধঁপাত সেৱনৰ বাবে নিৰ্দিষ্ট স্থানৰ ক্ষেত্ৰত নিষেধাজ্ঞা, বিক্ৰী স্থানৰ লগতে সকলোতে ধঁপাতৰ সকলো ধৰণৰ বিজ্ঞাপন বন্ধ কৰা, পেকেটৰ পৰিবৰ্তে খোলাকৈ চিগাৰেটৰ বিক্ৰী বন্ধ কৰা, ধঁপাত সেৱনৰ আইনী বয়স ১৮ বছৰৰ পৰা ২১ বছৰলৈ বৃদ্ধি কৰা আদিৰ দৰে এখন শক্তিশালী ধঁপাত নিয়ন্ত্রণ আইন আমি বিচাৰো। এই সমূহে আমাৰ সন্তানক ধঁপাতৰ প্ৰতি আসক্ত হোৱাৰ পৰা ৰক্ষা কৰাৰ লগতে তেওঁলোকৰ জীৱন ৰক্ষা কৰিব। আপুনি নিশ্চয় অৱগত যে মৃত্যুৰ ৬ টাৰ পৰা ৮ টা মূল কাৰকৰ ভিতৰত ধঁপাত সেৱন অন্যতম। কৰ্কট, হৃদ, হাওঁফাওঁজনীত ৰোগৰ ৪০% ই ধঁপাত সেৱনৰ ফলত হয়। মাতৃ হিচাপে আমি সদায় নিজৰ সন্তানক লৈ উদ্বিগ্ন হৈ থাকো। ধঁপাত ব্যৱহাৰৰ ফলত হ ’ বলগীয়া ক্ষতিৰ পৰা নিজৰ সন্তানক কেতিয়াবা কেতিয়াবা অভিভাৱক সকলে যথেষ্ঠ চেষ্টা কৰিও ৰক্ষা কৰাত ব্যৰ্থ হয়। ধঁপাতৰ ভয়াবহতাৰ বিষয়ে অৱগত হোৱাৰ পিছতো ধঁপাতৰ ব্যাপক বিজ্ঞাপনে লৰা-ছোৱালীক গভীৰভাৱে প্ৰভাৱিত কৰে। কনজিউমাৰ্চ লীগেল প্ৰটেকশ্যন ফৰামৰ সচিব অধিবক্তা অজয় হাজৰিকাই কয় দেশৰ ১৩ বছৰৰ পৰা ১৫ বছৰৰ ভিতৰৰ এক-পঞ্চমাংশ ছাত্র-ছাত্ৰীয়ে ধঁপাত সেৱন কৰা বুলি এক শেহতীয়া সমীক্ষাত প্রকাশ। দেশৰ ৩৮% ছাত্রই চিগাৰেট, ৪৭% বিড়ি আৰু ৫২% ধোঁৱা বিহীন ধঁপাত সেৱনৰ অভ্যাস ১০ বছৰ বয়সৰ পৰাই আৰম্ভ কৰে।